A BIZOTTSÁG 119/2007/EK RENDELETE
(2007. február 8.)
a cukorágazat piacának közös szervezését érintő reform keretében átmeneti intézkedések megállapításáról szóló 493/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 44. cikke a) pontjára,
mivel:
(1)
A 493/2006/EK bizottsági rendelet (2) bizonyos különleges átmeneti intézkedéseket írt elő a 2006/2007-es gazdasági évre, amely a cukorágazat piacának közös szervezését érintő reform végrehajtásának első gazdasági éve.
(2)
A 2006/2007-es gazdasági évben a közösségi piac helyzetét a kvóta alá tartozó cukor piaca és a kvótán felüli cukor piaca közötti egyensúlytalanság jellemzi. Miközben fennáll annak a veszélye, hogy a kvóta alá tartozó cukorból egyre nagyobb lesz a többlet, a vegyiparban felhasznált kvótán felüli cukor rendelkezésre álló mennyisége elégtelennek bizonyulhat a 2006/2007-es gazdasági év második felében, figyelemmel a termelt mennyiségekre, a készletekre, valamint a bioetanol gyártásához szükséges alapanyagok iránti megnövekedett keresletre.
(3)
A 2006/2007-es gazdasági évre tehát különleges átmeneti intézkedéseket kell megállapítani a kvóta alá tartozó cukor piaca és a kvótán felüli cukor piaca közötti egyensúly helyreállítása érdekében, valamint a vegyipari és a gyógyszeripari ágazatban a kvótán belül termelt cukorral való ellátás korábbi, a 2005/2006-os gazdasági évben hatályos rendszeréről a kvótán felüli cukorral való ellátás 318/2006/EK rendelettel bevezetett új rendszerére való áttérés megkönnyítése érdekében. Az ágazat reformjának végrehajtása csak 2006 júniusának végén fejeződött be teljesen, ami bizonytalansághoz vezetett az ágazatban, és ez nagymértékben akadályozta a 2006/2007-es gazdasági évre vonatkozó szállítási szerződések megkötését. Az ilyen típusú szerződést ugyanis a gyakorlatban még a cukorrépa vetése előtt, vagyis az azt megelőző március előtt kell előirányozni. Az e rendeletben előírt intézkedéseknek lehetővé kell tenniük a kvótán felüli termelés kezelésében a nagyobb flexibilitást, és a világpiaci árnak megfelelő árfeltételekkel biztosítaniuk kell a vegyipar számára történő cukorszállítást. Lehetővé kell tenni, hogy a gyártó az ipari cukor mennyiségeit kvótán belül termelt cukorral helyettesítse. Ez a lehetőség azonban csak azzal a feltétellel nyílhat meg, ha a szállított és az ipar által ténylegesen felhasznált mennyiségek kiegészítő ellenőrzése megfelelően biztosított. Az e lehetőségről való döntést tehát a tagállamok illetékes hatóságainak hatáskörébe kell utalni.
(4)
A kvótán felüli cukortermelésre vonatkozóan a 318/2006/EK tanácsi rendelet végrehajtása részletes szabályainak megállapításáról szóló, 2006. június 29-i 967/2006/EK bizottsági rendeletnek (3) az ipari cukor szállítására és felhasználására vonatkozó rendelkezéseit kell alkalmazni az e rendeletben megállapított átmeneti intézkedések keretében szállított mennyiségekre.
(5)
A 493/2006/EK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 493/2006/EK rendelet a következő 3a. cikkel egészül ki:
„3a. cikk
A kvóta alá tartozó cukor felhasználása
(1) A 967/2006/EK bizottsági rendelet (4) 6. cikkében említett szerződések keretében 2007. szeptember 30-ig leszállítandó ipari cukorra vonatkozóan a tagállamok illetékes hatóságai a gyártó kérelmére engedélyezhetik, hogy a gyártó az általa kvótán belül termelt bizonyos cukormennyiséget - ideértve az e rendelet 3. cikke értelmében kivont cukrot is - szállítson a kvótán felül termelt ipari cukor helyett.
(2) Az (1) bekezdéssel összhangban szállított cukormennyiségek a 2007/2008-as gazdasági évre vonatkozó, a 967/2006/EK rendelet 4. cikke (1) bekezdése második albekezdésének a) pontja szerint feldolgozóhoz szállított ipari alapanyagként kerülnek elszámolásra.
(3) A 967/2006/EK rendelet 8. és 10. cikkében előírt tájékoztatásokban külön tüntetik fel az e cikk (1) bekezdésével összhangban szállított mennyiséget.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 8-án.